Sarjakuvailmiöitä Sahalahden museomakasiinissa - Sydän-Hämeen Lehti
Sarjakuvailmiöitä Sahalahden museomakasiinissa
Jaa: Krista Kaitasuo Julkaistu 1.7.2014 17:03 Tulossa ja menossa
Mustanaamion selväpuheinen ja änkyttävä vihkipappi nähdään molemmat kesällä Sahalahden museomakasiinissa.
Sahalahden museomakasiinin heinäkuun Ankasta anarkiaan -näyttely esittelee sekä tavallisia että kummallisia sarjakuvailmiöitä. Näyttelyn ikäpresidentti on sarjakuvaseikkailunsa 1930 aloittanut Mikki Hiiri. Suomalaisten suosima Disney-hahmo Aku Ankka puolestaan esiintyi ensi kerran sarjakuvissa 1934.
Näyttelyn kokoaja Kari Elkelä esitelmöi tavallisista ja kummallisista sarjakuvailmiöistä avajaisissa tiistaina 8.7. kello 18 museomakasiinissa. Tuolloin on myös ensimmäinen mahdollisuus tutustua näyttelyyn.
Mustanaamion häät Dianan kanssa
Aku Ankka -lehti on jo usean vuosikymmenen ajan ollut Suomessa selvästi suositumpi kuin missään muualla maailmassa. Suosiota ovat siivittäneet ankkamestari Carl Barksin sarjat ja sitä ylläpitävät kotimaisen ankkataiturin Kari Korhosen mainiot tarinat.
Sarjakuvien lisäksi Sahalahden näyttelyyn on rakennettu Disneyn oheistuotetaivas, jossa on esillä reilusti yli toistasataa lelua, asustetta sekä muuta Akuun, Mikkiin ja kumppaneihin liittyvää tuotetta.
Supersankareita ei näyttelyssä nähdä, mutta niiden edeltäjistä esillä ovat kaikille konnille kyytiä antavat Taika-Jim (1934) ja Mustanaamio (1936), joista jälkimmäisellä on ollut Suomessa oma sarjakuvalehtikin usean vuosikymmenen ajan.
Eri puolilla maailmaa julkaistujen lehtien lisäksi näyttely havainnollistaa sarjakuvasankarille ainutlaatuisen tapahtuman: Mustanaamion häät Diana-morsiamen kanssa 40 vuoden seurustelun jälkeen.
Maailman rumin nainen
Kummallisten sarjakuvien osaston käynnistävät EC Comicsin kauhu- ja scifi-sarjakuvat, jotka aloittivat 1950 ”uuden trendin” ja mullistivat Amerikan sarjakuvamarkkinat poikkeuksellisen laadukkailla tarinoillaan.
Toisena omituisuutena esitellään Suomessa melko vähän tunnettu Basil Wolverton, jonka taiteen viehätys on rumuuden kauneudessa. Hänen meilläkin tunnetuin työnsä on Leena Hyeena, joka voitti Maailman rumin nainen -piirustuskilpailun 1947.
Moraalinvartijoille vahvan vastaiskun antoi säännöistä piittaamaton underground-sarjakuva, jonka tärkeimpiä vaikuttajia oli Robert Crumbin 1967 aloittama Zap-lehti. Undergroundissa mässäiltiin kaikella sillä, mikä oli Comics Codessa kiellettyä. Lehdet olivat täynnä huumeita, seksiä ja väkivaltaa.
Suomessa undergroundia ovat parhaiten julkituoneet 70-luvun Jymy- ja Huuli-lehdet. Kotimaisista taiteilijoista näyttelyssä ovat mukana varhainen vaikuttaja Timo Aarniala ja viime aikoihin asti underground-henkisesti piirtänyt Juho Juntunen.
Ankasta anarkiaan -näyttely
- Näyttely esillä Kangasalla Sahalahden museomakasiinissa osoitteessa Vanha Pakkalantie 14
- näyttely avoinna 9.-20.7., ke-pe 14-18, la-su 12-16, ma-ti suljettu.
- Ankasta anarkiaan löytyy myös Facebookissa.
- Näyttelyn kokoaja Kari Elkelä esitelmöi tavallisista ja kummallisista sarjakuvailmiöistä avajaisissa tiistaina 8.7. kello 18
Lue lisää aiheesta: Aku Ankka Ankasta anarkiaan Kari Elkelä Leena Hyeena mustanaamio Sahalahden museomakasiini
Victor Daniels 17.6.2017 18:42
Tarvitsetko lainaa liike- tai henkilökohtaiselle lainalle? Voit hakea vähintään 2 000 € – 50 000 000 euroa. Ota yhteyttä meihin nyt: vdaniels0007@gmail.com
Leikekirjat kertovat Jorma Mattilan monipuolisesta urasta – ja pohjustavat ensi kesän näyttelyä Sahalahdella
Alun perin VR:n leivissä ollut ja ammattijärjestötyöhön osallistunut Jorma Mattila muutti kesällä 1961 maanviljelijäksi Sahalahdelle. Kirjoitusharrastus vei sittemmin aina Kunnallistietojen päätoimittajaksi asti.
Sydän-Hämeen Lehden alkutaivalta esitellään Sahalahden näyttelyssä – ”Kunnanlisu” oli aluksi ohut virallisten tiedotteiden jakelukanava
Tänä syksynä 90 vuotta täyttävä Sydän-Hämeen Lehti, vuoteen 1991 asti Kunnallistiedot, oli ensimmäiset vuosikymmenensä pieni ja ohut virallisten tiedotteiden jakelukanava, minkä vuoksi se sai lempinimen Kunnanlisu.